René Christensen (DF), 2009-05-13:
Så sent som i går talte vi her i salen om tillid og mere selvbestemmelse til kommunerne og om afbureaukratisering.
Det var det, der blev sagt i går.
Altså, hvis det ikke er stram styring og bureaukrati, ved jeg ikke, hvad det er.
Vi er i Dansk Folkeparti selvfølgelig enige i, at der er visse kommuner, som har mangel på almene boliger, men det er der jo også fokus på.
Forslaget her vil lovgive om, hvor mange almene boliger der skal være, når der udstykkes nye områder.
Det er så den tillid, der er fra Socialistisk Folkeparti og Socialdemokraterne til kommunerne.
Jeg skal lige gøre opmærksom på, at jeg ikke er boligordfører.
Men jeg vil så sige, at jeg da har været med i satspuljen i år - det ved forslagsstillerne også udmærket - og der har der jo netop været fokus på de her udsatte boligområder.
Vi har faktisk også i indeværende år afsat 22 mio. kr. til netop at afhjælpe de problemer, som der er i de her boligområder.
Men der er jo også to yderligere punkter i forslaget her, som skal sikre integrationen socialt på skoler og på dagtilbudsområdet.
Og nu skal de onde privatskoler påtage sig et socialt ansvar.
Gør de ikke det i dag?
Jeg tror ikke, at forslagsstillerne har været rundt i landet og besøgt de private skoler og friskolerne.
Eller er det bare sådan en forestilling, man har, om, at de ikke deltager på det her område?
Forslaget her har selvfølgelig også helt faste retningslinjer for, hvad de private skoler skal arbejde med socialt.
Det er børn med dårlige danskkundskaber, de skal beskæftige sig med; det er den frihed, skolerne kan få.
De skal således kun tage indvandrerbørn, der taler dårligt dansk.
Er det frihed og ret til metodeudvikling?
Udsatte børn skal være tilknyttet en daginstitution, og det skal ikke være på halv tid.
Hvad var nu det?
Det var en skalbestemmelse.
Nej, det skal være alle ugens 5 dage.
Og hvis de ikke kommer 5 dage om ugen, skal forældrene hjælpes til at overkomme det.
Deres børn skal være i daginstitution hele ugen.
Er det frihed og selvbestemmelse?
Vi mener faktisk også, at det er positivt for børn at have kontakt med andre.
Det er også positivt at komme i daginstitution, men vi mener dog, at der skal være lidt fleksibilitet i sådan nogle ordninger.
Men der har også været andre forslag fra den her front.
Hvis børn på 1 år ikke kan tale dansk, skal de også i daginstitution, har der på et tidspunkt været et forslag om fremme i medierne.
Men hvor mange børn kan egentlig tale rent på noget som helst sprog, når de er 1 år gamle?
Vi i Dansk Folkeparti ønsker jo en dialog, og vi vil gerne træffe beslutninger på et oplyst grundlag og gerne i samarbejde med kommunerne.
Socialdemokratiet og Socialistisk Folkeparti mangler tillid til kommunerne.
De skal styres.
Men var det måske ikke en idé at tage de 45 socialdemokratiske borgmestre ind til en kammeratlig samtale i stedet for at skære alle kommunerne over én kam?
Dette forslag har måske mange gode intentioner.
Meget af det, der foreslås, er jo områder, der arbejdes med - dog ikke så bureaukratisk, som der her lægges op til.
Men hvordan ser det egentlig ud i dag?
I 2008 var antallet af indvandrere i arbejde steget med 55.000.
Og intet tyder på, at de i den nye situation, vi desværre er kommet i, skulle være mere udsatte end andre i forhold til fyring.
Der er langt flere udlændinge, der får sig en ungdomsuddannelse.
I en undersøgelse fra 2008 siger 70 pct. af de adspurgte indvandrere og efterkommere, at de føler sig mere integreret i det danske samfund.
Dermed ikke sagt, at der ikke er problemer.
Det er der stadig væk, og de problemer er faktisk store.
Alt for mange er utilpassede, og volden er blevet et stort problem.
Men der er som sagt sket mange tiltag, og der er også sket stramninger på området.
Vi kan ikke støtte forslaget.